b'\n_START_ARTICLE_\nBukoleon\n_START_SECTION_\nImena\n_START_PARAGRAPH_\nNajstarej\xc5\xa1e ime pala\xc4\x8de je bilo Hormisdas. Ime je dobila po sasanidskem perzijskem princu Hormizdu, tretjemu sinu kralja Hormizda II. in svaku kralja \xc5\xa0apurja II., ki je leta 323 pobegnil iz sasanidskega ujetni\xc5\xa1tva v Konstantinopel  in dobil od cesarja Konstantina I. na razpolago pala\xc4\x8do ob Marmarskem morju._NEWLINE_Ime Bukoleon je dobila verjetno sredi 6. stoletja pod Justinijanom I., ko je bilo pred njo zgrajeno majhno pristani\xc5\xa1\xc4\x8de. Pristani\xc5\xa1\xc4\x8de je zdaj zasuto. Po izro\xc4\x8dilu je stal v pristani\xc5\xa1\xc4\x8du kip bika-leva (gr\xc5\xa1ko \xce\xb2\xce\xbf\xe1\xbf\xa6\xcf\x82 [bo\xc3\xbas] - bik in \xce\xbb\xce\xad\xcf\x89\xce\xbd [l\xc3\xa9on] - lev), iz katerega je nastalo ime Bukoleon. Pala\xc4\x8da se je imenovala tudi Hormizdova hi\xc5\xa1a in/ali Justinijanova hi\xc5\xa1a.\n_START_SECTION_\nZgodovina\n_START_PARAGRAPH_\nPala\xc4\x8da Bukoleon je bila zgrajena verjetno v 5. stoletju med vladavino Teodozija II. Cesar Teofil jo je obnovil in raz\xc5\xa1iril in dodal veliko pro\xc4\x8delje na strani, obrnjeni proti morju. Leta 969 je cesar Nikifor II. Fokas zgradil obzidje. Bukoleon je ostal glavna pala\xc4\x8da bizantinskega dvora do 11. stoletja, ko so cesarji iz Komnenske dinanstije zgradili pala\xc4\x8do Blaherne._NEWLINE_Bukoleon se je \xc5\xa1e vedno uporabljal za dr\xc5\xbeavni\xc5\xa1ka sre\xc4\x8danja, leta 1161 z rumskim sultanom Kili\xc4\x8d Arslanom II. in leta  1171 z jeruzalemskim kraljem Amalrikom. Slu\xc5\xbeil je tudi za verska sre\xc4\x8danja, na primer za cerkveni zbor leta 1166, ki ga je sklical cesar Manuel I. Komnen._NEWLINE_V Bukoleonu so bile shranjene regalije bizantinskih cesarjev, v pala\xc4\x8dni kapeli pa svete relikvije. Vstop v kapelo je bil omejen, ka\xc5\xbee pa, da je bila kljub temu cilj kr\xc5\xa1\xc4\x8danskih romanj.'